title: Regulamentul de punere în aplicare (UE) 2022/159 al Comisiei din 4 februarie 2022 de aprobare a substanței active cu risc redus Bacillus amyloliquefaciens tulpina IT-45, în conformitate cu Regulamentul (CE) nr. 1107/2009 al Parlamentului European și al Consiliului privind introducerea pe piață a produselor fitosanitare, și de modificare a Regulamentului de punere în aplicare (UE) nr. 540/2011 al Comisiei (Text cu relevanță pentru SEE)

text:
                  7.2.2022

                  RO

                  Jurnalul Oficial al Uniunii Europene

                  L 26/7

         REGULAMENTUL DE PUNERE ÎN APLICARE (UE) 2022/159 AL COMISIEI
         din 4 februarie 2022
         de aprobare a substanței active cu risc redus Bacillus amyloliquefaciens tulpina IT-45, în conformitate cu Regulamentul (CE) nr. 1107/2009 al Parlamentului European și al Consiliului privind introducerea pe piață a produselor fitosanitare, și de modificare a Regulamentului de punere în aplicare (UE) nr. 540/2011 al Comisiei
         (Text cu relevanță pentru SEE)
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (CE) nr. 1107/2009 al Parlamentului European și al Consiliului din 21 octombrie 2009 privind introducerea pe piață a produselor fitosanitare și de abrogare a Directivelor 79/117/CEE și 91/414/CEE ale Consiliului (1), în special articolul 13 alineatul (2) coroborat cu articolul 22 alineatul (1),
         întrucât:

                     (1)

                     În conformitate cu articolul 7 alineatul (1) din Regulamentul (CE) nr. 1107/2009, Danstar Ferment AG și Comercial Quimica Masso au prezentat Franței, la 26 iunie 2017, o cerere de aprobare a substanței active Bacillus amyloliquefaciens tulpina IT-45.

                     (2)

                     În conformitate cu articolul 9 alineatul (3) din regulamentul respectiv, la data de 1 decembrie 2017, Franța, în calitate de stat membru raportor, a notificat solicitanților, celorlalte state membre, Comisiei și Autorității Europene pentru Siguranța Alimentară („autoritatea”) admisibilitatea cererii.

                     (3)

                     La 15 mai 2019, statul membru raportor a transmis un proiect de raport de evaluare Comisiei, o copie fiind trimisă autorității, în care s-a concluzionat că este de așteptat ca substanța activă Bacillus amyloliquefaciens tulpina IT-45 să îndeplinească criteriile de aprobare prevăzute la articolul 4 din Regulamentul (CE) nr. 1107/2009.

                     (4)

                     În conformitate cu articolul 12 alineatul (3) din Regulamentul (CE) nr. 1107/2009, autoritatea a stabilit, de asemenea, un termen în care solicitanții să furnizeze informații suplimentare statelor membre, Comisiei și autorității.

                     (5)

                     În concluzia sa, comunicată solicitanților, statelor membre și Comisiei, în urma unei evaluări inter pares a riscului utilizării ca pesticid în temeiul articolului 12 alineatul (2) din Regulamentul (CE) nr. 1107/2009, autoritatea a afirmat că este de așteptat ca substanța activă Bacillus amyloliquefaciens tulpina IT-45 să îndeplinească criteriile de aprobare prevăzute la articolul 4 din Regulamentul (CE) nr. 1107/2009. Autoritatea a pus concluzia sa la dispoziția publicului (2).

                     (6)

                     În perioada 21-22 octombrie 2021, Comisia a prezentat Comitetului permanent pentru plante, animale, produse alimentare și hrană pentru animale raportul său de examinare cu privire la substanța activă Bacillus amyloliquefaciens tulpina IT-45 și un proiect al prezentului regulament privind substanța Bacillus amyloliquefaciens tulpina IT-45.

                     (7)

                     Solicitanților li s-a oferit posibilitatea de a transmite observații cu privire la raportul de examinare.

                     (8)

                     Cu privire la o utilizare reprezentativă a cel puțin unui produs de protecție a plantelor care conține substanța activă, astfel cum a fost examinată și detaliată în raportul de examinare, s-a stabilit că sunt îndeplinite criteriile de aprobare prevăzute la articolul 4 din Regulamentul (CE) nr. 1107/2009.

                     (9)

                     Întrucât Comisia consideră că Bacillus amyloliquefaciens tulpina IT-45 este o substanță activă cu risc redus, în temeiul articolului 22 din Regulamentul (CE) nr. 1107/2009, și întrucât este de așteptat ca produsele de protecție a plantelor care conțin respectiva substanță să prezinte doar un risc redus pentru sănătatea umană și animală, precum și pentru mediu, substanța respectivă poate fi aprobată pentru o perioadă de până la 15 ani. Nu a fost identificat niciun aspect de preocupare majoră pentru oameni, animale și mediu.

                     (10)

                        Bacillus amyloliquefaciens tulpina IT-45 este un microorganism, ceea ce îndeplinește, de asemenea, condițiile stabilite la articolul 22 alineatul (2) din Regulamentul (CE) nr. 1107/2009, coroborat cu punctul 5.2 din anexa II la regulamentul respectiv. Prin urmare, este adecvat să se aprobe substanța Bacillus amyloliquefaciens tulpina IT-45 ca substanță cu risc redus.

                     (11)

                     În conformitate cu articolul 13 alineatul (4) din Regulamentul (CE) nr. 1107/2009, este necesar ca Regulamentul de punere în aplicare (UE) nr. 540/2011 al Comisiei (3) să fie modificat în consecință.

                     (12)

                     Măsurile prevăzute în prezentul regulament sunt conforme cu avizul Comitetului permanent pentru plante, animale, produse alimentare și hrană pentru animale,

               ADOPTĂ PREZENTUL REGULAMENT:

            Articolul 1
            Aprobarea substanței active
            Se aprobă substanța activă Bacillus amyloliquefaciens tulpina IT-45, astfel cum este menționată în anexa I.

            Articolul 2
            Modificări ale Regulamentului de punere în aplicare (UE) nr. 540/2011
            Anexa la Regulamentul de punere în aplicare (UE) nr. 540/2011 se modifică în conformitate cu anexa II la prezentul regulament.

            Articolul 3
            Intrare în vigoare
            Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.

            Prezentul regulament este obligatoriu în toate elementele sale și se aplică direct în toate statele membre.
            Adoptat la Bruxelles, 4 februarie 2022.

                  Pentru Comisie

                  Președintele

               Ursula VON DER LEYEN

            (1)  Regulamentul (CE) nr. 1107/2009 al Parlamentului European și al Consiliului din 21 octombrie 2009 privind introducerea pe piață a produselor fitosanitare și de abrogare a Directivelor 79/117/CEE și 91/414/CEE ale Consiliului (JO L 309, 24.11.2009, p. 1).

            (2)  Conclusion on the Peer review of the pesticide risk assessment of the active substance Bacillus amyloliquefaciens strain IT-45 (Concluzie privind evaluarea inter pares a riscului utilizării ca pesticid a substanței active Bacillus amyloliquefaciens tulpina IT-45). EFSA Journal 2021;19(5):6594, https://doi.org/10.2903/j.efsa.2021.6594

            (3)  Regulamentul de punere în aplicare (UE) nr. 540/2011 al Comisiei din 25 mai 2011 de punere în aplicare a Regulamentului (CE) nr. 1107/2009 al Parlamentului European și al Consiliului în ceea ce privește lista substanțelor active aprobate (JO L 153, 11.6.2011, p. 1).

            ANEXA I

                        Denumire comună, numere de identificare

                        Denumire IUPAC

                        Puritate (1)

                        Data aprobării

                        Expirarea aprobării

                        Dispoziții specifice

                           Bacillus amyloliquefaciens

                        IT-45

                        Nu se aplică

                        Conținutul nominal de Bacillus amyloliquefaciens IT-45 în produsul tehnic și în preparat este de: minimum: 2 × 1013 CFU/kg și de maximum: 6 × 1014 CFU/kg.
                        Nicio impuritate relevantă

                        27 februarie 2022

                        27 februarie 2037

                        În vederea implementării principiilor uniforme menționate la articolul 29 alineatul (6) din Regulamentul (CE) nr. 1107/2009, se va ține seama de concluziile raportului de examinare cu privire la substanța Bacillus amyloliquefaciens IT-45.

               (1)  Mai multe detalii privind identitatea și specificațiile substanței active sunt oferite în raportul de examinare.

            ANEXA II
            În partea D din anexa la Regulamentul de punere în aplicare (UE) nr. 540/2011, se adaugă următoarea rubrică:

                           Nr.

                           Denumire comună, numere de identificare

                           Denumire IUPAC

                           Puritate (1)

                           Data aprobării

                           Expirarea aprobării

                           Dispoziții specifice

                           „35

                              Bacillus amyloliquefaciens IT-45

                           Nu se aplică

                           Conținutul nominal de Bacillus amyloliquefaciens IT-45 în produsul tehnic și în preparat este de: minimum: 2 × 1013 CFU/kg și de maximum: 6 × 1014 CFU/kg.
                           Nicio impuritate relevantă

                           27 februarie 2022

                           27 februarie 2037

                           În vederea implementării principiilor uniforme menționate la articolul 29 alineatul (6) din Regulamentul (CE) nr. 1107/2009, se va ține seama de concluziile raportului de examinare cu privire la substanța Bacillus amyloliquefaciens IT-45.

               (1)  Mai multe detalii privind identitatea și specificațiile substanței active sunt oferite în raportul de examinare.”


title: Regulamentul de punere în aplicare (UE) 2022/160 al Comisiei din 4 februarie 2022 de stabilire a frecvențelor minime uniforme ale anumitor controale oficiale în vederea verificării conformității cu cerințele de sănătate animală ale Uniunii, în conformitate cu Regulamentul (UE) 2017/625 al Parlamentului European și al Consiliului și de abrogare a Regulamentelor (CE) nr. 1082/2003 și (CE) nr. 1505/2006 (Text cu relevanță pentru SEE)

text:
                  7.2.2022

                  RO

                  Jurnalul Oficial al Uniunii Europene

                  L 26/11

         REGULAMENTUL DE PUNERE ÎN APLICARE (UE) 2022/160 AL COMISIEI
         din 4 februarie 2022
         de stabilire a frecvențelor minime uniforme ale anumitor controale oficiale în vederea verificării conformității cu cerințele de sănătate animală ale Uniunii, în conformitate cu Regulamentul (UE) 2017/625 al Parlamentului European și al Consiliului și de abrogare a Regulamentelor (CE) nr. 1082/2003 și (CE) nr. 1505/2006
         (Text cu relevanță pentru SEE)
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (UE) 2017/625 al Parlamentului European și al Consiliului din 15 martie 2017 privind controalele oficiale și alte activități oficiale efectuate pentru a asigura aplicarea legislației privind alimentele și furajele, a normelor privind sănătatea și bunăstarea animalelor, sănătatea plantelor și produsele de protecție a plantelor, de modificare a Regulamentelor (CE) nr. 999/2001, (CE) nr. 396/2005, (CE) nr. 1069/2009, (CE) nr. 1107/2009, (UE) nr. 1151/2012, (UE) nr. 652/2014, (UE) 2016/429 și (UE) 2016/2031 ale Parlamentului European și ale Consiliului, a Regulamentelor (CE) nr. 1/2005 și (CE) nr. 1099/2009 ale Consiliului și a Directivelor 98/58/CE, 1999/74/CE, 2007/43/CE, 2008/119/CE și 2008/120/CE ale Consiliului și de abrogare a Regulamentelor (CE) nr. 854/2004 și (CE) nr. 882/2004 ale Parlamentului European și ale Consiliului, precum și a Directivelor 89/608/CEE, 89/662/CEE, 90/425/CEE, 91/496/CEE, 96/23/CE, 96/93/CE și 97/78/CE ale Consiliului și a Deciziei 92/438/CEE a Consiliului (Regulamentul privind controalele oficiale) (1), în special articolul 20 alineatul (3) primul paragraf litera (a),
         întrucât:

                     (1)

                     Regulamentul (UE) 2017/625 stabilește normele generale pentru controalele oficiale efectuate de autoritatea competentă pentru verificarea conformității cu normele într-o serie de domenii, inclusiv sănătatea animală, în funcție de riscuri și cu o frecvență corespunzătoare. Regulamentul respectiv stabilește, de asemenea, metode și tehnici pentru controalele oficiale, care includ, printre altele, inspecții ale sediilor, ale animalelor și ale mărfurilor aflate sub controlul operatorilor.

                     (2)

                     Regulamentul (UE) 2017/625 prevede modalități practice uniforme pentru efectuarea controalelor oficiale în ceea ce privește frecvențele minime uniforme ale controalelor oficiale care urmează să fie stabilite, atunci când este necesar, pentru a răspunde pericolelor și riscurilor specifice la adresa sănătății animale și pentru a verifica respectarea măsurilor de prevenire și control al bolilor.

                     (3)

                     Înainte de intrarea în vigoare a Regulamentului (UE) 2016/429 al Parlamentului European și al Consiliului (2), o serie de acte juridice privind sănătatea animală au stabilit norme privind frecvențele minime pentru controalele oficiale, în special pentru inspecții. Regulamentul (UE) 2016/429 a abrogat respectivele acte juridice începând de la 21 aprilie 2021.

                     (4)

                     Regulamentul delegat (UE) 2019/2035 al Comisiei (3) stabilește cerințe pentru autorizarea, printre altele, a incubatoarelor și a unităților care dețin păsări de curte, a unităților pentru operațiuni de colectare a ungulatelor și a păsărilor de curte, a centrelor de colectare a câinilor, pisicilor și dihorilor domestici, a adăposturilor de animale pentru câini, pisici și dihori domestici, a punctelor de control, a unităților de producție izolate de mediul exterior pentru bondari, a unităților de carantină și a unităților izolate pentru animale terestre.

                     (5)

                     Regulamentul delegat (UE) 2020/686 al Comisiei (4) stabilește cerințele pentru autorizarea unităților de material germinativ provenit de la bovine, porcine, ovine, caprine și ecvidee din care poate fi deplasat materialul germinativ al acestor animale către alt stat membru.

                     (6)

                     Regulamentul delegat (UE) 2020/691 al Comisiei (5) stabilește cerințele pentru autorizarea anumitor unități de acvacultură și grupuri de unități de acvacultură care dețin animale acvatice care prezintă un risc semnificativ pentru sănătatea animală.

                     (7)

                     Este important ca autoritatea competentă să verifice, prin controale oficiale periodice, în special prin intermediul inspecțiilor menționate la articolul 14 litera (b) din Regulamentul (UE) 2017/625, dacă animalele și materialul germinativ sunt deținute și produse în continuare în condiții uniforme de autorizare pentru unități, care sunt menite să atenueze riscurile și pericolele asociate bolilor enumerate în Regulamentul (UE) 2016/429 și bolilor emergente. Pentru a răspunde acestor pericole și riscuri uniforme pentru sănătatea umană și animală pe care le prezintă bolile respective, prezentul regulament trebuie să stabilească frecvențe minime uniforme pentru inspecții în anumite unități autorizate.

                     (8)

                     În cazul unităților de material germinativ autorizate, orice frecvență minimă uniformă a inspecțiilor trebuie să țină seama de caracterul nesezonier al colectării materialului seminal provenit de la bovine și porcine.

                     (9)

                     Orice frecvență minimă uniformă a inspecțiilor în anumite unități de acvacultură autorizate și grupuri autorizate de unități de acvacultură trebuie să țină seama de clasificarea riscurilor respectivei unități sau respectivului grup de unități în conformitate cu Regulamentul delegat (UE) 2020/689 al Comisiei (6).

                     (10)

                     În ceea ce privește identificarea și înregistrarea anumitor animale, Regulamentul (CE) nr. 1082/2003 al Comisiei (7) și Regulamentul (CE) nr. 1505/2006 al Comisiei (8) stabilesc nivelul minim de controale sau verificări care trebuie efectuate în fiecare an în unitățile care dețin bovine, ovine și caprine, precum și numărul de animale care trebuie inspectate în fiecare dintre aceste unități.

                     (11)

                     Regulamentul delegat (UE) 2019/2035 stabilește, de asemenea, cerințe detaliate referitoare la identificarea și înregistrarea bovinelor, ovinelor și caprinelor pentru a se asigura trasabilitatea acestora.

                     (12)

                     Bovinele, ovinele sau caprinele care nu sunt identificate sau înregistrate în conformitate cu cerințele prevăzute în Regulamentul delegat (UE) 2019/2035 pot juca un rol în răspândirea bolilor enumerate în Regulamentul (UE) 2016/429 și a bolilor emergente. Pentru a atenua pericolele și riscurile uniforme la adresa sănătății umane și animale, pentru a verifica periodic respectarea de către operatori a cerințelor prevăzute în Regulamentul delegat (UE) 2019/2035 și pentru a asigura punerea în aplicare uniformă a Regulamentului (UE) 2017/625, trebuie stabilite frecvențe minime uniforme pentru inspecții în cursul efectuării controalelor oficiale privind identificarea și înregistrarea bovinelor, ovinelor și caprinelor.

                     (13)

                     Regulamentul delegat (UE) 2019/2035 nu a abrogat în mod explicit Regulamentele (CE) nr. 1082/2003 și (CE) nr. 1505/2006. Pentru a asigura securitatea juridică, prezentul regulament trebuie să abroge regulamentele respective.

                     (14)

                     Normele prevăzute în prezentul regulament trebuie să se aplice Regatului Unit în ceea ce privește Irlanda de Nord, în conformitate cu articolul 5 alineatul (4) din Protocolul privind Irlanda/Irlanda de Nord la Acordul privind retragerea Regatului Unit al Marii Britanii și Irlandei de Nord din Uniunea Europeană și din Comunitatea Europeană a Energiei Atomice, coroborat cu anexa 2 la protocolul respectiv.

                     (15)

                     Măsurile prevăzute în prezentul regulament sunt conforme cu avizul Comitetului permanent pentru plante, animale, produse alimentare și hrană pentru animale,

               ADOPTĂ PREZENTUL REGULAMENT:

            Articolul 1
            Obiect și domeniu de aplicare
            Prezentul regulament stabilește frecvențele minime uniforme pentru controalele oficiale, în special inspecțiile animalelor și materialului germinativ, precum și condițiile în care acestea sunt deținute sau produse în următoarele unități:

                        (a)

                        unitățile autorizate pentru animale terestre deținute și ouă pentru incubație menționate la articolul 1 alineatul (1) litera (a) din Regulamentul delegat (UE) 2019/2035;

                        (b)

                        unitățile de material germinativ autorizate menționate la articolul 3 din Regulamentul delegat (UE) 2020/686;

                        (c)

                        anumite unități de acvacultură autorizate în temeiul articolului 176 alineatul (1) din Regulamentul (UE) 2016/429 și grupuri de unități de acvacultură autorizate în temeiul articolului 177 din regulamentul respectiv;

                        (d)

                        unitățile înregistrate pentru animalele terestre deținute menționate la articolul 1 alineatul (1) litera (a) din Regulamentul delegat (UE) 2019/2035 care dețin bovine, ovine sau caprine.

            Articolul 2
            Definiții
            În sensul prezentului regulament, se aplică următoarele definiții prevăzute în Regulamentul (UE) 2016/429, în Regulamentul delegat (UE) 2019/2035, în Regulamentul delegat (UE) 2020/686, în Regulamentul delegat (UE) 2020/688 (9) și în Regulamentul delegat (UE) 2020/990 (10):

                        (a)

                        „unitate” conform definiției de la articolul 4 punctul 27 din Regulamentul (UE) 2016/429;

                        (b)

                        „incubator” conform definiției de la articolul 4 punctul 47 din Regulamentul (UE) 2016/429;

                        (c)

                        „operațiune de colectare” conform definiției de la articolul 4 punctul 49 din Regulamentul (UE) 2016/429;

                        (d)

                        „centru de colectare de câini, pisici și dihori domestici” conform definiției de la articolul 2 punctul 7 din Regulamentul delegat (UE) 2019/2035;

                        (e)

                        „adăpost de animale” conform definiției de la articolul 2 punctul 8 din Regulamentul delegat (UE) 2019/2035;

                        (f)

                        „punct de control” conform definiției de la articolul 2 punctul 9 din Regulamentul delegat (UE) 2019/2035;

                        (g)

                        „unitate de producție izolată de mediul exterior” conform definiției de la articolul 2 punctul 10 din Regulamentul delegat (UE) 2019/2035;

                        (h)

                        „unitate de carantină autorizată” conform definiției de la articolul 3 punctul 9 din Regulamentul delegat (UE) 2020/688;

                        (i)

                        „unitate izolată” conform definiției de la articolul 4 punctul 48 din Regulamentul (UE) 2016/429;

                        (j)

                        „unitate de material germinativ autorizată” conform definiției de la articolul 2 punctul 2 din Regulamentul delegat (UE) 2020/686;

                        (k)

                        „unitate de acvacultură autorizată” conform definiției de la articolul 2 punctul 10 din Regulamentul delegat (UE) 2020/990;

                        (l)

                        „grup autorizat de unități de acvacultură” conform definiției de la articolul 2 punctul 11 din Regulamentul delegat (UE) 2020/990.

            Articolul 3
            Frecvența minimă uniformă a inspecțiilor în anumite unități autorizate
            Autoritățile competente ale statelor membre (11) efectuează cel puțin o dată pe an calendaristic controale oficiale, în special inspecții, ale animalelor și ouălor pentru incubație și ale condițiilor în care aceste animale și ouă pentru incubație sunt deținute sau produse în următoarele tipuri de unități de pe teritoriul lor care au obținut autorizarea din partea autorității competente:

                        (a)

                        incubatoarele și unitățile care dețin păsări de curte;

                        (b)

                        unitățile pentru operațiuni de colectare a ungulatelor și a păsărilor de curte;

                        (c)

                        centrele de colectare de câini, pisici și dihori domestici;

                        (d)

                        adăposturile de animale pentru câini, pisici și dihori domestici;

                        (e)

                        punctele de control;

                        (f)

                        unitățile de producție izolate de mediul exterior pentru bondari;

                        (g)

                        unitățile de carantină autorizate;

                        (h)

                        unitățile izolate.

            Articolul 4
            Frecvența minimă uniformă a inspecțiilor în unitățile de material germinativ autorizate
            Autoritățile competente ale statelor membre efectuează controale oficiale și, în special, inspecții ale materialului germinativ, cu excepția ouălor pentru incubație, și ale condițiilor în care materialul germinativ respectiv este produs în fiecare an calendaristic în următoarele tipuri de unități de pe teritoriul lor care au obținut autorizația din partea autorității competente:

                        (a)

                        cel puțin de două ori pe an calendaristic la centrele de colectare a materialului seminal pentru bovine și porcine;

                        (b)

                        cel puțin o dată pe an calendaristic:

                                    (i)

                                    la centrele de colectare a materialului seminal pentru ovine, caprine și ecvidee;

                                    (ii)

                                    la echipele de colectare sau producție de embrioni;

                                    (iii)

                                    la unitățile de prelucrare a materialului germinativ;

                                    (iv)

                                    la centrele de depozitare a materialului germinativ.

            Articolul 5
            Frecvența minimă uniformă a inspecțiilor în anumite unități de acvacultură autorizate și în anumite grupuri autorizate de unități de acvacultură
            Autoritatea competentă a unui stat membru efectuează controale oficiale și, în special, inspecții ale animalelor de acvacultură și ale condițiilor în care aceste animale sunt deținute în anumite unități de acvacultură autorizate și grupuri autorizate de unități de acvacultură de pe teritoriul său. Aceste controale oficiale iau în considerare clasificarea riscurilor unității de acvacultură autorizate sau ale grupului autorizat de unități de acvacultură stabilită de autoritatea competentă în temeiul părții 1 capitolul 1 punctul 1.2 din anexa VI la Regulamentul delegat (UE) 2020/689 sau clasificarea în funcție de risc a unităților din compartimentele dependente menționată la articolul 73 alineatul (3) litera (b) din regulamentul respectiv, după cum urmează:

                        (a)

                        unitățile cu risc ridicat sunt inspectate cel puțin o dată pe an calendaristic;

                        (b)

                        unitățile cu risc mediu sunt inspectate cel puțin o dată la doi ani calendaristici;

                        (c)

                        unitățile cu risc scăzut sunt inspectate cel puțin o dată la trei ani calendaristici.

            Articolul 6
            Frecvența minimă uniformă a inspecțiilor în unitățile care dețin bovine, ovine și caprine
            Autoritatea competentă a unui stat membru efectuează controale oficiale și, în special, inspecții privind identificarea și înregistrarea bovinelor, ovinelor și caprinelor în fiecare an calendaristic în cel puțin 3 % din unitățile de pe teritoriul său care dețin aceste animale.

            Articolul 7
            Abrogări

               (1)   Regulamentele (CE) nr. 1082/2003 și (CE) nr. 1505/2006 se abrogă.

               (2)   Trimiterile la regulamentele abrogate se interpretează ca trimiteri la prezentul regulament și se citesc în conformitate cu tabelul de corespondență din anexă.

            Articolul 8
            Intrare în vigoare
            Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.

            Prezentul regulament este obligatoriu în toate elementele sale și se aplică direct în toate statele membre.
            Adoptat la Bruxelles, 4 februarie 2022.

                  Pentru Comisie

                  Președintele

               Ursula VON DER LEYEN

            (1)  JO L 95, 7.4.2017, p. 1.

            (2)  Regulamentul (UE) 2016/429 al Parlamentului European și al Consiliului din 9 martie 2016 privind bolile transmisibile ale animalelor și de modificare și de abrogare a anumitor acte din domeniul sănătății animalelor (Legea privind sănătatea animală) (JO L 84, 31.3.2016, p. 1).

            (3)  Regulamentul delegat (UE) 2019/2035 al Comisiei din 28 iunie 2019 de completare a Regulamentului (UE) 2016/429 al Parlamentului European și al Consiliului în ceea ce privește normele pentru unitățile care dețin animale terestre și incubatoare, precum și pentru trasabilitatea anumitor animale terestre deținute și a ouălor pentru incubație (JO L 314, 5.12.2019, p. 115).

            (4)  Regulamentul delegat (UE) 2020/686 al Comisiei din 17 decembrie 2019 de completare a Regulamentului (UE) 2016/429 al Parlamentului European și al Consiliului în ceea ce privește autorizarea unităților de material germinativ și cerințele de trasabilitate și de sănătate animală pentru circulația în interiorul Uniunii a materialului germinativ provenit de la anumite animale terestre deținute (JO L 174, 3.6.2020, p. 1).

            (5)  Regulamentul delegat (UE) 2020/691 al Comisiei din 30 ianuarie 2020 de completare a Regulamentului (UE) 2016/429 al Parlamentului European și al Consiliului în ceea ce privește normele pentru unitățile de acvacultură și transportatorii de animale acvatice (JO L 174, 3.6.2020, p. 345).

            (6)  Regulamentul delegat (UE) 2020/689 al Comisiei din 17 decembrie 2019 de completare a Regulamentului (UE) 2016/429 al Parlamentului European și al Consiliului în ceea ce privește normele privind supravegherea, programele de eradicare și statutul de indemn de boală pentru anumite boli listate și emergente (JO L 174, 3.6.2020, p. 211).

            (7)  Regulamentul (CE) nr. 1082/2003 al Comisiei din 23 iunie 2003 de stabilire a normelor de aplicare a Regulamentului (CE) nr. 1760/2000 al Parlamentului European și al Consiliului în ceea ce privește controalele minime care trebuie efectuate în cadrul sistemului de identificare și de înregistrare a bovinelor (JO L 156, 25.6.2003, p. 9).

            (8)  Regulamentul (CE) nr. 1505/2006 al Comisiei din 11 octombrie 2006 privind aplicarea Regulamentului (CE) nr. 21/2004 al Consiliului cu privire la controalele minime care trebuie să fie efectuate în legătură cu identificarea și înregistrarea animalelor din speciile ovină și caprină (JO L 280, 12.10.2006, p. 3).

            (9)  Regulamentul delegat (UE) 2020/688 al Comisiei din 17 decembrie 2019 de completare a Regulamentului (UE) 2016/429 al Parlamentului European și al Consiliului în ceea ce privește cerințele de sănătate animală pentru circulația în interiorul Uniunii a animalelor terestre și a ouălor pentru incubație (JO L 174, 3.6.2020, p. 140).

            (10)  Regulamentul delegat (UE) 2020/990 al Comisiei din 28 aprilie 2020 de completare a Regulamentului (UE) 2016/429 al Parlamentului European și al Consiliului în ceea ce privește cerințele în materie de sănătate animală și de certificare vizând circulația în interiorul Uniunii a animalelor acvatice și a produselor de origine animală provenite de la animale acvatice (JO L 221, 10.7.2020, p. 42).

            (11)  În conformitate cu Acordul privind retragerea Regatului Unit al Marii Britanii și Irlandei de Nord din Uniunea Europeană și din Comunitatea Europeană a Energiei Atomice, în special cu articolul 5 alineatul (4) din Protocolul privind Irlanda/Irlanda de Nord, în coroborare cu anexa 2 la respectivul protocol, în sensul prezentului regulament, referințele la statele membre includ Regatul Unit în ceea ce privește Irlanda de Nord.

            ANEXĂ
            Tabelele de corespondență menționate la articolul 7 alineatul (2)
            1.   Regulamentul (CE) nr. 1082/2003

                        Regulamentul (CE) nr. 1082/2003

                        Prezentul regulament

                        Articolul 1

                        -

                        Articolul 2 alineatul (1)

                        Articolul 6

                        Articolul 2 alineatul (2)

                        -

                        Articolul 2 alineatul (3)

                        -

                        Articolul 2 alineatul (4)

                        -

                        Articolul 2 alineatul (5)

                        -

                        Articolul 2 alineatul (6)

                        -

                        Articolul 3

                        -

                        Articolul 4

                        -

                        Articolul 5

                        -

                        Anexa I

                        -

                  2.   Regulamentul (CE) nr. 1505/2006

                        Regulamentul (CE) nr. 1505/2006

                        Prezentul regulament

                        Articolul 1

                        -

                        Articolul 2

                        -

                        Articolul 3

                        -

                        Articolul 4

                        -

                        Articolul 5 alineatul (1) primul paragraf

                        Articolul 6

                        Articolul 5 alineatul (1) paragraful al doilea

                        -

                        Articolul 5 alineatul (2) primul paragraf

                        -

                        Articolul 5 alineatul (2) paragraful al doilea

                        -

                        Articolul 6

                        -

                        Articolul 7

                        -

                        Anexă

                        -


title: Regulamentul de punere în aplicare (UE) 2022/158 al Comisiei din 4 februarie 2022 de modificare a Regulamentului de punere în aplicare (UE) 2020/1641 privind importurile de moluște bivalve, echinoderme, tunicate și gasteropode marine vii, refrigerate, congelate sau prelucrate, destinate consumului uman, din Statele Unite ale Americii (Text cu relevanță pentru SEE)

text:
                  7.2.2022

                  RO

                  Jurnalul Oficial al Uniunii Europene

                  L 26/1

         REGULAMENTUL DE PUNERE ÎN APLICARE (UE) 2022/158 AL COMISIEI
         din 4 februarie 2022
         de modificare a Regulamentului de punere în aplicare (UE) 2020/1641 privind importurile de moluște bivalve, echinoderme, tunicate și gasteropode marine vii, refrigerate, congelate sau prelucrate, destinate consumului uman, din Statele Unite ale Americii
         (Text cu relevanță pentru SEE)
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (UE) 2017/625 al Parlamentului European și al Consiliului din 15 martie 2017 privind controalele oficiale și alte activități oficiale efectuate pentru a asigura aplicarea legislației privind alimentele și furajele, a normelor privind sănătatea și bunăstarea animalelor, sănătatea plantelor și produsele de protecție a plantelor, de modificare a Regulamentelor (CE) nr. 999/2001, (CE) nr. 396/2005, (CE) nr. 1069/2009, (CE) nr. 1107/2009, (UE) nr. 1151/2012, (UE) nr. 652/2014, (UE) 2016/429 și (UE) 2016/2031 ale Parlamentului European și ale Consiliului, a Regulamentelor (CE) nr. 1/2005 și (CE) nr. 1099/2009 ale Consiliului și a Directivelor 98/58/CE, 1999/74/CE, 2007/43/CE, 2008/119/CE și 2008/120/CE ale Consiliului și de abrogare a Regulamentelor (CE) nr. 854/2004 și (CE) nr. 882/2004 ale Parlamentului European și ale Consiliului, precum și a Directivelor 89/608/CEE, 89/662/CEE, 90/425/CEE, 91/496/CEE, 96/23/CE, 96/93/CE și 97/78/CE ale Consiliului și a Deciziei 92/438/CEE a Consiliului (Regulamentul privind controalele oficiale) (1), în special articolul 129 alineatul (1),
         având în vedere Regulamentul (UE) 2016/429 al Parlamentului European și al Consiliului din 9 martie 2016 privind bolile transmisibile ale animalelor și de modificare și de abrogare a anumitor acte din domeniul sănătății animalelor („Legea privind sănătatea animală”) (2), în special articolul 238 alineatul (3),
         întrucât:

                     (1)

                     Regulamentul (UE) 2017/625 stabilește normele generale pentru desfășurarea controalelor oficiale în vederea verificării respectării normelor care vizează prevenirea, eliminarea sau reducerea la niveluri acceptabile a riscurilor la care sunt expuse persoanele și animalele, fie direct, fie prin mediul înconjurător.

                     (2)

                     În special, Regulamentul (UE) 2017/625 stabilește condițiile generale pentru intrarea în Uniune a animalelor și mărfurilor provenite din țări terțe sau din regiuni ale acestora, inclusiv produsele alimentare destinate consumului uman. Articolul 129 din Regulamentul (UE) 2017/625 împuternicește Comisia să recunoască echivalența măsurilor aplicate de țările terțe sau de regiunile acestora cu cerințele prevăzute în anumite norme menționate la articolul 1 alineatul (2) din regulamentul respectiv, în cazul în care țările terțe oferă dovezi obiective în acest sens. De asemenea, în baza aceluiași articol, Comisia este împuternicită să stabilească condițiile care reglementează intrarea în Uniune a unor astfel de animale și mărfuri provenite din respectivele țări terțe sau regiuni, în special în ceea ce privește natura și conținutul certificatelor sau atestărilor oficiale care trebuie să însoțească mărfurile respective.

                     (3)

                     În conformitate cu Regulamentul de punere în aplicare (UE) 2020/1641 al Comisiei (3), măsurile aplicate în statele Massachusetts și Washington din Statele Unite pentru protecția sănătății publice în ceea ce privește producția și introducerea pe piață a moluștelor bivalve, a echinodermelor, a tunicatelor și a gasteropodelor marine vii, refrigerate, congelate sau prelucrate destinate consumului uman sunt echivalente cu cerințele stabilite în normele privind siguranța produselor alimentare menționate la articolul 1 alineatul (2) litera (a) din Regulamentul (UE) 2017/625.

                     (4)

                     Regulamentul de punere în aplicare (UE) 2020/1641 stabilește un model de certificat oficial pentru importurile din Statele Unite de moluște bivalve, echinoderme, tunicate și gasteropode marine vii, refrigerate, congelate sau prelucrate, destinate consumului uman. Modelul de certificat oficial impune obligația ca un inspector oficial să certifice că măsurile aplicate producției și introducerii pe piață a respectivelor mărfuri sunt echivalente cu cerințele stabilite în normele privind siguranța alimentară menționate la articolul 1 alineatul (2) litera (a) din Regulamentul (UE) 2017/625.

                     (5)

                     În conformitate cu măsurile convenite cu Agenția pentru Alimentație și Medicamente (Food and Drug Administration) din Statele Unite responsabilă pentru exportul în Uniune de moluște bivalve, echinoderme, tunicate și gasteropode marine vii, refrigerate, congelate sau prelucrate, destinate consumului uman, modelul de certificat oficial stabilit în Regulamentul de punere în aplicare (UE) 2020/1641 trebuie adaptat la formatul adecvat pentru exportul în Uniune al mărfurilor respective. În special, modelul de certificat oficial trebuie să ofere informații cu privire la data plecării transporturilor. În plus, trebuie furnizate informații care să indice dacă mărfurile sunt certificate pentru consumul uman sau pentru consumatorul final.

                     (6)

                     În plus față de cerințele de sănătate publică din modelul de certificat oficial stabilite în Regulamentul de punere în aplicare (UE) 2020/1641, moluștele bivalve vii din speciile enumerate în Regulamentul de punere în aplicare (UE) 2018/1882 al Comisiei (4), care sunt destinate consumului uman, și produsele de origine animală provenite de la aceste moluște, care sunt destinate prelucrării ulterioare în Uniune înainte de consumul uman, trebuie să intre în Uniune numai dacă sunt însoțite de un certificat oficial care include atestările de sănătate animală corespunzătoare. Prin urmare, pentru a îndeplini cerințele de sănătate animală care oferă garanții echivalente cu cele prevăzute în legislația Uniunii, modelul de certificat oficial trebuie să includă cerințele generale de sănătate animală pentru intrarea în Uniune, astfel cum se prevede la articolul 6 alineatul (1) literele (a) și (b), la articolul 6 alineatul (2), la articolul 7 alineatul (1) și la articolul 8 din Regulamentul delegat (UE) 2020/692 al Comisiei (5), precum și cerințele specifice de sănătate animală pentru intrarea în Uniune a mărfurilor respective, astfel cum se prevede la articolul 167 litera (a), litera (c) punctele (ii) și (iii) și litera (d) și la articolul 169 alineatele (1) și (2) din Regulamentul delegat (UE) 2020/692.

                     (7)

                     Prin urmare, Regulamentul de punere în aplicare (UE) 2020/1641 trebuie modificat în consecință.

                     (8)

                     Măsurile prevăzute în prezentul regulament sunt conforme cu avizul Comitetului permanent pentru plante, animale, produse alimentare și hrană pentru animale,

               ADOPTĂ PREZENTUL REGULAMENT:

            Articolul 1
            Anexa la Regulamentul de punere în aplicare (UE) 2020/1641 se înlocuiește cu textul prevăzut în anexa la prezentul regulament.

            Articolul 2
            Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.

            Prezentul regulament este obligatoriu în toate elementele sale și se aplică direct în toate statele membre.
            Adoptat la Bruxelles, 4 februarie 2022.

                  Pentru Comisie

                  Președintele

               Ursula VON DER LEYEN

            (1)  JO L 95, 7.4.2017, p. 1.

            (2)  JO L 84, 31.3.2016, p. 1.

            (3)  Regulamentul de punere în aplicare (UE) 2020/1641 al Comisiei din 5 noiembrie 2020 privind importurile de moluște bivalve, echinoderme, tunicate și gasteropode marine vii, refrigerate, congelate sau prelucrate, destinate consumului uman, din Statele Unite ale Americii (JO L 370, 6.11.2020, p. 4).

            (4)  Regulamentul de punere în aplicare (UE) 2018/1882 al Comisiei din 3 decembrie 2018 privind aplicarea anumitor norme de prevenire și control al bolilor în cazul categoriilor de boli listate și de stabilire a unei liste a speciilor și a grupurilor de specii care prezintă un risc considerabil de răspândire a bolilor listate respective (JO L 308, 4.12.2018, p. 21).

            (5)  Regulamentul delegat (UE) 2020/692 al Comisiei din 30 ianuarie 2020 de completare a Regulamentului (UE) 2016/429 al Parlamentului European și al Consiliului în ceea ce privește normele privind intrarea în Uniune, precum și circulația și manipularea după intrare, a transporturilor de anumite animale, de materiale germinative și de produse de origine animală (JO L 174, 3.6.2020, p. 379).

            ANEXĂ
            MODEL DE CERTIFICAT OFICIAL PENTRU INTRAREA ÎN UNIUNE DE MOLUȘTE BIVALVE, ECHINODERME, TUNICATE ȘI GASTEROPODE MARINE VII, REFRIGERATE, CONGELATE SAU PRELUCRATE, DESTINATE CONSUMULUI UMAN, DIN STATELE UNITE ALE AMERICII

                           Statele Unite (US)

                           Certificat sanitar-veterinar pentru UE

                        Partea II: Certificare

                                    II.

                                    Informații sanitare

                                    II.a.

                                    Numărul de referință al certificatului

                        II.b.

                                    II.1.

                                    Atestare de sănătate publică pentru moluște bivalve, echinoderme, tunicate și gasteropode marine vii, refrigerate, congelate sau prelucrate, destinate consumului uman
                                    Subsemnatul, certific prin prezenta că:

                                                —

                                                produsele descrise în prezentul certificat respectă și au fost produse în conformitate cu standardele și cerințele relevante ale programului de control reglementar al moluștelor din SUA.

                                                —

                                                produsele descrise în prezentul certificat sunt etichetate cu mențiunea că nu sunt destinate să fie imersate în apele UE sau să intre în contact cu apele UE.

                                                —

                                                toate materialele de crustacee de origine străină utilizate în aceste produse provin din țări terțe/unități/zone de cultură aprobate pentru exportul de moluște bivalve vii către UE.

                                    (1) (2)[II.2.

                                    Atestare de sănătate animală pentru moluște bivalve vii
                                    (3)
                                    din speciile listate destinate consumului uman
                                    Subsemnatul, medic veterinar oficial, certific prin prezenta că animalele acvatice menționate la rubrica I.18. din partea I îndeplinesc următoarele condiții:

                                                II.2.1.

                                                cerințele generale de sănătate animală pentru intrarea în Uniune, care sunt prevăzute la articolul 6 alineatul (1), literele (a)(4) și (b), la articolul 6 alineatul (2), la articolul 7 alineatul (1) și la articolul 8 din Regulamentul delegat (UE) 2020/692 al Comisiei (1);

                                                II.2.2.

                                                cerințele specifice de sănătate animală pentru intrarea în Uniune a mărfurilor cărora li se aplică prezentul certificat, care sunt prevăzute la articolul 167 litera (a), litera (c) punctele (ii) și (iii) și litera (d) și la articolul 169 alineatele (1) și (2) din Regulamentul delegat (UE) 2020/692.]

                           Note

                        În conformitate cu Acordul privind retragerea Regatului Unit al Marii Britanii și Irlandei de Nord din Uniunea Europeană și din Comunitatea Europeană a Energiei Atomice, în special cu articolul 5 alineatul (4) din Protocolul privind Irlanda/Irlanda de Nord, în coroborare cu anexa 2 la respectivul protocol, referirile la Uniunea Europeană din prezentul certificat includ Regatul Unit în ceea ce privește Irlanda de Nord.

                        Partea I:

                                    —

                                    Rubrica de referință I.8: Regiunea de origine: statul din SUA în care a avut loc recoltarea și codul zonei de producție aprobate.

                              Partea II:

                                    (1)

                                    Partea II.2. a prezentului certificat se aplică numai următoarelor mărfuri constând în moluște bivalve vii destinate consumului uman:

                                                (a)

                                                moluște din speciile listate, transportate fără apă, care sunt ambalate și etichetate pentru consum uman în conformitate cu cerințele specifice pentru animalele respective, astfel cum sunt prevăzute în Regulamentul (CE) nr. 853/2004 al Parlamentului European și al Consiliului (2), și care nu mai pot supraviețui ca animale vii dacă sunt returnate în mediul acvatic;

                                                (b)

                                                moluște din speciile listate, transportate fără apă și destinate consumului uman fără prelucrare ulterioară, cu condiția ca acestea să fie ambalate pentru vânzarea cu amănuntul în conformitate cu cerințele pentru astfel de ambalaje, astfel cum sunt stabilite în Regulamentul (CE) nr. 853/2004;

                                                (c)

                                                moluște din speciile listate, transportate fără apă, care sunt ambalate și etichetate pentru consum uman în conformitate cu cerințele specifice pentru respectivele animale prevăzute în Regulamentul (CE) nr. 853/2004 și care sunt destinate prelucrării ulterioare fără depozitare temporară la locul de prelucrare.

                                    (2)

                                    Partea II.2 nu se aplică și ar trebui eliminată atunci când transportul constă în animale acvatice sălbatice care sunt debarcate de pe navele de pescuit.

                                    (3)

                                    Speciile listate în coloanele 3 și 4 ale tabelului din anexa la Regulamentul de punere în aplicare (UE) 2018/1882 al Comisiei (3). Speciile listate în coloana 4 din tabelul respectiv trebuie considerate vectori doar în condițiile prevăzute la articolul 171 alineatul (1) din Regulamentul delegat (UE) 2020/692.

                                    (4)

                                    În cazul în care boala este relevantă și poate fi raportată.

                                    (5)

                                    Se semnează de către:

                                                —

                                                un medic veterinar oficial, în cazul în care se completează atestarea de sănătate animală din partea II.2;

                                                —

                                                un funcționar responsabil cu certificarea sau un medic veterinar oficial în cazul în care atestarea de sănătate animală din partea II.2 se elimină.

                           [Medic veterinar oficial]
                           (5) /[Funcționar responsabil cu certificarea]
                           (5)

                        Numele (cu majuscule) _____________________________
                        Calificarea și titlul _________________________________
                        Data ____________________________________________
                        Semnătura _______________________________________
                        Ștampila

               (1)  Regulamentul delegat (UE) 2020/692 al Comisiei din 30 ianuarie 2020 de completare a Regulamentului (UE) 2016/429 al Parlamentului European și al Consiliului în ceea ce privește normele privind intrarea în Uniune, precum și circulația și manipularea după intrare, a transporturilor de anumite animale, de materiale germinative și de produse de origine animală (JO L 174, 3.6.2020, p. 379).

               (2)  Regulamentul (CE) nr. 853/2004 al Parlamentului European și al Consiliului din 29 aprilie 2004 de stabilire a unor norme specifice de igienă care se aplică alimentelor de origine animală (JO L 139, 30.4.2004, p. 55).

               (3)  Regulamentul de punere în aplicare (UE) 2018/1882 al Comisiei din 3 decembrie 2018 privind aplicarea anumitor norme de prevenire și control al bolilor în cazul categoriilor de boli listate și de stabilire a unei liste a speciilor și a grupurilor de specii care prezintă un risc considerabil de răspândire a bolilor listate respective (JO L 308, 4.12.2018, p. 21).